**МУЗЫКА -- НА ЎСЁ ЖЫЦЦЕ**

Насустрач маці без аглядкі

Бяжыць маленькае дзіцятка.

Сардэчка радасцю трапеча

I шчасцем ззяе твар малечы.

I гэта дзіцятка-дзіця

Для Маці -- сэнс яе жыцця.

Яніна ЖАБКО

2006 год -- год Маці.

-- Што значыць для Вас Маці?

-- Самы светлы вобраз на Зямлі.

-- Маці. Гэта вобраз святасці, прыклад жаноцкасці. Гэта крыніца дабрыні і шчырасці. Любячы нас, яна забывае пра сябе.

3 гадамі для мяне вобраз Маці становіцца больш аб'ёмным, значным. Я ўзвышаюся душою, думаючы пра Яе. Яна падарыла мне свет прыгажосці, творчасці, свет музыкі і фантазіі. Маці -- гэта зямное Сонца. Маці -- гэта зямное Бажаство. Маці -- гэта пачатак жыцця чалавека.

Шчасце, калі Маці побач.

-- Вашы пожаданні сваім калегам у Новым годзе.

-- Шчасця Вам у Новым годзе, дарагія калегі! Няхай заўсёды будзе ў Вас шчырым жаданне ўмела, цярпліва і з любоўю ўводзіць нашых дзяцей у свет Цудоўнага, у свет чароўных гукаў Музыкі!

Яніна Георгіеўна Жабко... Педагагічная грамадскасць, музычныя кіраўнікі краіны добра ведаюць імя гэтага чалавека. Паэт, кампазітар, педагог, Яніна Георгіеўна ўсё сваё жыццё прысвяціла і прысвячае дзецям, прывіваючы ім пачуццё цудоўнага і прыгожага, што адчуваецца ў яе вершах і песнях, змешчаных у аўтарскіх музычных зборніках для дзяцей дашкольнага і малодшага школьнага ўзросту. Гэта выданні: "Усе поры года я вельмі чакаю" (1999), "Катится по небу солнышко (2003), "Золотые ключики" (2005). Я. Г. Жабко -- сааўтар шматлікіх музычных зборнікаў. А ў самы бліжэйшы час у выдавецтве "Белы Вецер" (г. Мазыр) выйдзе яе зборнік музычных твораў "Капелькі" для дзяцей ранняга і малодшага дашкольнага ўзросту.

Вось тыя творчыя набыткі, з якімі прыйшла да свайго юбілею Яніна Георгіеўна Жабко. А ён як раз і прыйшоўся на такую прыгожую і найдзівосную пару залатой восені. Калі хочацца задумацца, азірнуцца ў мінулае, памарыць аб будучым, успомніць свой жыццёвы шлях. А ён сапраўды цікавы і, можна сказаць, шчаслівы. На добрых людзей, любімую справу, на ўменне радавацца кожнаму новаму дню.

Лёс падарыў Яніне Георгіеўне дачку Людмілу, якая таксама звязала сваё жыццё з музычным выхаваннем дзяцей, і сына Аляксандра, траіх унукаў. Цяпер дваццацігадовы Дзмітрый Наумовіч і шаснаццацігадовы Глеб Жабко атрымліваюць вышэйшую музычную адукацыю, а маленькая Настачка толькі пачынае спазнаваць свет прыгожага. Ці не ў гэтым вялікае шчасце Маці і бабулі?!

Даўні і шчыры сябар рэдакцыі часопіса "Пралеска", Яніна Георгіеўна жыве той творчасцю, тым натхненнем душы і сэрца, якія даюць імпульс на новыя творы. І пішуцца вершы, казкі, і нараджаюцца песні, і ствараюцца новыя карціны... Яны ззяюць усімі адценнямі паэтычнага хараства, музычнай асалоды, фарбамі добрага настрою. Такая яна, Яніна Георгіеўна Жабко -- добрая, прыгожая, таленавітая. Шчасця Вам, Яніна Георгіеўна, здароўя, добрага плёну ў творчасці!

Зоя ЛЫСЕНКА